पाकिस्तान के उत्तरी वजीरिस्तान में आत्मघाती हमला; 2 जवान, 1 पुलिसकर्मी समेत 4 की मौत
breaking news dainik bhaskar live updates headlines 24 may rajasthan delhi mp uttar pradesh maharashtra, भास्कर अपडेट्स
पाकिस्तान के वजीरिस्तान में बुधवार को आत्मघाती हमले में 4 लोगों की मौत हो गई। इनमें से 2 सेना के जवान, 1 पुलिसकर्मी और 1 आम नागरिक था। सुसाइड बॉम्बर एक गाड़ी में बैठा हुआ था और उसने उत्तरी वजीरिस्तान के डट्टा खेल इलाके में खुद को उड़ा लिया।
आज की अन्य बड़ी खबरें...
दिल्ली में बस ने कई वाहनों में टक्कर मारी; ऑटो ड्राइवर की मौत, 4 लोग घायल 
दिल्ली की न्यू फ्रेंड्स कॉलोनी में बुधवार को एक बस ने कई वाहनों में टक्कर मार दी। इस हादसे में एक ऑटो रिक्शा ड्राइवर की मौत हो गई। वहीं, चार लोग गंभीर रूप से घायल हो गए। 
आंध्र प्रदेश पुलिस ने लोन ऐप घोटाला मामले में तीन मलेशियाई नागरिकों को गिरफ्तार किया
आंध्र प्रदेश पुलिस ने लोन ऐप घोटाला मामले में तीन मलेशियाई नागरिकों को गिरफ्तार किया है। आरोपियों ने भारत, पाकिस्तान, नेपाल, बांग्लादेश और थाईलैंड समेत 8 देशों के लोगों को निशाना बनाया।
शुभमन गिल की बहन शहनील को किया गया ट्रोल, महिला आयोग ने की सख्त कार्रवाई की मांग
दिल्ली महिला आयोग ( DCW ) ने दिल्ली पुलिस को नोटिस जारी मामले में एफआईआर दर्ज करने की मांग की है।ने क्रिकेटर शुभमन गिल की बहन को धमकी देने वालों के खिलाफ कार्रवाई की मांग की है। बुधवार को आयोग ने दिल्ली पुलिस को नोटिस जारी किया। DCW चीफ स्वाति मालीवाल ने धमकी देने वालों के खिलाफ एफआईआर दर्ज करने की मांग की है।
बता दें कि सोमवार को को शुभमन गिल ने अपनी टीम गुजरात टाइटंस को IPL में RCB पर जीत दिलाई। गुजरात की इस जीत के साथ RCB प्लेऑफ में नहीं पहुंच सकी। RCB की हार से गुस्साए फैंस ने गिल को अपना निशाना बनाया और सोशल मीडिया पर गाली देना शुरू कर दिया। इतना ही नहीं इन फैंस ने शुभमन की बहन शाहनील गिल को भी अपशब्द कहें।
अमृतसर में गैंगस्टर जरनैल सिंह का मर्डर, गोपी घनश्यामपुरिया गैंग के बदमाशों ने 20 राउंड फायर किए
अमृतसर में गैंगस्टर जनरैल सिंह की गोलियां मारकर हत्या कर दी गई। गांव सठियाला में स्विफ्ट कार में सवार होकर आए गोपी घनश्यामपुरिया गैंग के 4 नकाबपोश बदमाशों ने करीब 20 राउंड फायर किए। बदमाशों ने उसे घर के पास ही दुकान पर घेरकर गोलियां चलाईं। बाद में वह वहां से फरार हो गए।
मामले की सूचना मिलते ही पुलिस मौके पर पहुंच चुकी है। फिलहाल पुलिस मामले की जांच कर रही है। पूरी खबर पढ़ें...
महाराष्ट्र के पूर्व मुख्यमंत्री मनोहर जोशी की हालत गंभीर, मुंबई के हिंदुजा हॉस्पिटल में चल रहा इलाज
महाराष्ट्र के पूर्व मुख्यमंत्री मनोहर जोशी की हालत गंभीर है। फिलहाल वे कोमा में हैं। यह बात पीडी हिंदुजा हॉस्पिटल के डॉक्टरों ने एक बयान में कही। जोशी को 22 मई को ब्रेन हैमरेज के बाद ICU में एडमिट किया गया था। जोशी ने शिवसेना-भाजपा सरकार के दौरान 1995 से 1999 तक महाराष्ट्र के मुख्यमंत्री के रूप में काम किया। वे 2002 से 2004 तक लोकसभा अध्यक्ष भी रहे।
जोशी की सेहत के बारे में पता चलते ही उद्धव ठाकरे और उनकी पत्नी रश्मि ठाकरे अस्पताल गई थीं।
आज की अन्य बड़ी खबरें...
मनीष सिसोदिया ने दिल्ली हाईकोर्ट से जमानत याचिका वापस ली 
दिल्ली के पूर्व उप मुख्यमंत्री मनीष सिसोदिया ने सीबीआई मामले में दिल्ली हाईकोर्ट में लंबित अंतरिम जमानत याचिका वापस ले ली है। जस्टिस दिनेश कुमार शर्मा ने आदेश दिया कि यह देखते हुए कि मनीष की पत्नी के स्वास्थ्य में सुधार हुआ है, जमानत याचिका को खारिज किया जाता है। सिसोदिया ने यह कहते हुए अंतरिम जमानत याचिका दायर की थी कि उनकी पत्नी की हालत बिगड़ती जा रही है।
उधर, राउज एवेन्यू कोर्ट ने मंगलवार को शराब नीति घोटाले में ED की तरफ से दायर केस में मनीष सिसोदिया की कस्टडी को 1 जून तक के लिए बढ़ा दिया है। 19 मई को शराब नीति मामले में ED और CBI केस में दाखिल चार्जशीटों पर सुनवाई हुई थी।
राउज एवेन्यू कोर्ट ने दोनों मामलों में फैसले सुरक्षित रख लिए हैं। CBI केस में कोर्ट 27 मई को 4 बजे फैसला सुनाएगी। वहीं, ED मामले में राउज एवेन्यू कोर्ट ने फैसला सुनाने के लिए 30 मई की तारीख तय की है।
एमनेस्टी इंडिया ने कर्नाटक सरकार से हिजाब बैन हटाने की मांग की
एमनेस्टी इंडिया ने कर्नाटक की कांग्रेस सरकार से एजुकेशनल इंस्टीट्यूट्स में हिजाब बैन हटाने की मांग की है। NGO ने कहा कि इस बैन से मुस्लिम लड़कियों को धर्म के अधिकार और बोलने की आजादी के बीच चुनाव करना पड़ता है। एमनेस्टी इंडिया ने कांग्रेस सरकार से प्रिवेंशन ऑफ स्लॉटर एंड प्रिजर्वेशन ऑफ कैटल एक्ट, 2020 के भेदभाव करने वाले प्रावधानों की समीक्षा कर उन्हें निरस्त करने के लिए भी कहा है।
कर्नाटक सरकार में मंत्री जी परमेश्वर ने कहा है कि अभी हमें कर्नाटक की जनता से किए गए पांच वादे पूरे करने हैं। हम भविष्य में इस मामले को देखेंगे।
शराब नीति घोटाले में आप नेता संजय सिंह के करीबियों के घर ED की रेड
एन्फोर्समेंट डायरेक्टोरेट (ED) ने बुधवार को शराब नीति घोटाले मामले में आप नेता संजय सिंह के करीबियों के घर रेड की। इसकी जानकारी संजय सिंह ने ट्विटर पर दी।
उन्होंने लिखा कि मैंने ED की फर्जी जांच को पूरे देश के सामने उजागर किया। इसे लेकर ED ने गलती मानी। जब मेरे पास कुछ नहीं मिला तो आज मेरे सहयोगियों अजीत त्यागी और सर्वेश मिश्रा के घर ED ने छापा मारा है। सर्वेश के पिता कैंसर से पीड़ित हैं। ये जुर्म की इंतिहा है। चाहे जितना जुर्म करो लड़ाई जारी रहेगी। पूरी खबर यहां पढ़ें...
जम्मू-कश्मीर के किश्तवाड़ में मजदूरों से भरा वाहन खाई में गिरा, 7 की मौत
जम्मू-कश्मीर के किश्तवाड़ में पकल दुल हाइड्रोइलेक्टिक प्रोजेक्ट वाले बांध के पास सड़क दुर्घटना में 7 लोगों की मौत हो गई, जबकि 1 व्यक्ति गंभीर रूप घायल है। प्रोजेक्ट के मजदूर एक वाहन में बैठकर जा रहे थे। वाहन के गहरी खाई में गिरने से हादसा हुआ।
टीवी शो 'साराभाई वर्सेज साराभाई' की एक्ट्रेस वैभवी उपाध्याय की एक्सीडेंट में मौत, कार खाई में गिरी
एक्ट्रेस वैभवी उपाध्याय की एक कार एक्सीडेंट में मौत हो गई। वो लोकप्रिय टीवी शो 'साराभाई वर्सेस साराभाई' में अहम रोल में थीं। शो के मेकर जेडी मजेठिया ने इसकी जानकारी दी है। उन्होंने इंस्टाग्राम पर स्टोरी पोस्ट कर बताया कि हादसा हिमाचल प्रदेश में हुआ। जब वह अपने मंगेतर के साथ कार से आ रही थीं।
अचानक टर्न पर गाड़ी ने कंट्रोल खो दिया और कार खाई में गिर गई जिसमें वैभवी की मौत हो गई है। मंगेतर की हालत स्थिर है। ये हादसा दो दिन पहले हुआ था मगर शो के मेकर्स ने बुधवार को इसकी जानकरी दी। दो दिन पहले एक एक्टर आदित्य सिंह राजपूत की भी मौत हो गई थी। वह अपने कमरे में मृत पाए गए थे। पूरी खबर यहां पढ़ें...
उत्तराखंड में आंधी-बारिश से 100 साल पुराना पेड़ गिरा, कई लोग दबे; 2 की मौत
उत्तराखंड के ज्वालापुर में मंगलवार को बारिश और आंधी के चलते 200 साल पुराना एक पेड़ गिर गया। इसके नीचे कई लोग दब गए। हरिद्वार के हरमिलाप मिशन सरकारी अस्पताल के डॉ. अनस जाहिद ने कहा बताया कि यहां 5 लोगों को घायल हालत में लाया गया था। जिनमें से 2 लोगों को मौत हो गई। एक मरीज को एम्स ऋषिकेश रेफर किया गया है।
सौरभ गांगुली त्रिपुरा टूरिज्म के ब्रांड ऐंबैस्डर बने
भारतीय क्रिकेट टीम के पूर्व कप्तान सौरव गांगुली को त्रिपुरा टूरिज्म का ब्रांड ऐंबैस्डर बनाया गया है। उन्होंने कहा कि स्पोर्ट्स टूरिज्म का सबसे अहम रास्ता है। राज्य के मुख्यमंत्री माणिक साहा ने कहा कि यह बड़े गर्व की बात है कि सौरव गांगुली ने त्रिपुरा टूरिज्म का ब्रांड ऐंबैस्डर बनने के हमारे प्रस्ताव को स्वीकार कर लिया है। मुझे विश्वास है कि उनकी भागीदारी निश्चित रूप से राज्य के टूरिज्म को गति देगी।
पश्चिम बंगाल के मालदा में दुकानों में आग लगी, दो लोगों की जलकर मौत
पश्चिम बंगाल के मालदा जिले में मंगलवार को कुछ दुकानों में आग लग गई। इस हादसे में दो लोगों की जलकर मौत हो गई। जिले के SP प्रदीप कुमार यादव ने कहा कि मालदा कस्बे के नेताजी कॉमर्शियल मार्केट में एक दुकान में उस समय आग लग गई जब मजदूर कार्बाइड से भरे कंटेनर उतार रहे थे। दुकान गोडाउन की तरह इस्तेमाल की जाती थी। आग ने आसपास की दुकानों को भी चपेट में ले लिया। जिन दो लोगों की मौत हुई है वे दोनों मजदूर थे जो कंटेनर को अनलोड कर रहे थे।